**Evropska komisija predlaga povečanje proračuna EU za 66 milijard evrov**

Evropska komisija v okviru revizije večletnega finančnega načrta EU (MFF) za obdobje 2021-2027 predlaga povečanje sredstev za prihodnja štiri leta za 66 milijard evrov. Toliko bodo morale države članice dodatno vplačati v proračun EU, če bo predlog sprejet. Ta dodatna sredstva želi nameniti za podporo Ukrajini, za migracije in za spodbujanje dolgoročne konkurenčnosti prek evropske platforme za strateške tehnologije (STEP).

Več:

[Predlog](https://commission.europa.eu/strategy-and-policy/eu-budget/long-term-eu-budget/2021-2027/documents_sl)

**Evropska komisija je objavila sporočilo o evropski strategiji gospodarske varnosti**

Evropska komisija je objavila sporočilo o evropski strategiji gospodarske varnosti, ki se osredotoča na zmanjševanje tveganj, ki izhajajo iz določenih gospodarskih tokov v kontekstu povečanih geopolitičnih napetosti in pospešenih tehnoloških premikov, ob ohranjanju najvišje ravni gospodarske odprtosti in dinamike.

Več:

[Sporočilo](https://ec.europa.eu/commission/presscorner/detail/sl/IP_23_3358)

**Poročilo o projektih ERC o trajnostni proizvodnji in porabi hrane**

Evropski raziskovalni svet (ERC) je objavil poročilo, v katerem ugotavlja, da je več kot sto projektov, ki jih je financiral od leta 2007, obravnavalo potrebo po trajnostni in v prihodnost usmerjeni proizvodnji in porabi hrane. Raziskovalci so v okviru svojih projektov med drugim raziskovali trajnostno in zdravo prehrano, podnebju prijazne prehranske sisteme, učinkovito rabo virov, svet mikrobioma in varnost hrane. Poročilo obravnava projekte na desetih ključnih področjih raziskovalne in inovacijske politike EU na področju hrane do leta 2030.

Več:

[Poročilo](https://erc.europa.eu/projects-statistics/frontier-research-food-2030)

**Evropski parlament je sprejel akt o čipih**

Evropski parlament je sprejel akt o čipih katerega namen je ustvariti ugodno okolje za naložbe v čipe v Evropi, in sicer s hitrimi postopki izdaje dovoljenj in priznavanjem njihovega ključnega pomena s tako imenovanim »statutom najvišjega nacionalnega pomena«.

Več:

[Akt o čipih](https://www.europarl.europa.eu/doceo/document/TA-9-2023-0266_SL.html)

**Razpis za sklenitev pogodb za opravljanje storitev in študij na področju tujih subvencij**

Evropska komisija je objavila javni razpis za sklenitev okvirnih pogodb za opravljanje storitev in študij na področju tujih subvencij. Odprt je do 25. septembra. Člani lahko dobijo več informacij na SBRA.

Več:

[Razpis](https://etendering.ted.europa.eu/cft/cft-display.html?cftId=14538)

**Investicijski odbor InvestEU je odobril novo jamstvo**

Investicijski odbor InvestEU je odobril novo jamstvo, s čimer se je število operacij, ki jih financira Razvojna banka Sveta Evrope (CEB) in podpira program InvestEU, povečalo na pet. CEB financira naložbe v socialne sektorje, vključno z izobraževanjem, zdravstvom in dostopnimi stanovanji, s poudarkom na potrebah ranljivih oseb. Kreditojemalci so vlade, lokalni in regionalni organi, javne in zasebne banke, neprofitne organizacije in drugi. Člani lahko dobijo več informacij na SBRA.

Več:

[Sporočilo CEB](https://coebank.org/en/news-and-publications/news/investeu-kickstarts-250-million-of-investment-in-affordable-social-housing-skills-and-social-enterprises-under-agreement-with-council-of-europe-development-bank/)

**Trg dela v EU je lani pokazal izjemno odpornost**

Evropska komisija v poročilu o zaposlovanju in socialnem razvoju v Evropi 2023 navaja, da je gospodarstvo EU leta 2022 realno zraslo za 3,5 odstotka, stopnja zaposlenosti pa  je bila rekordno visoka pri 74,6 odstotka z 213,7 milijona zaposlenih. Stopnja brezposelnosti je bila zgodovinsko najnižja pri 6,2 odstotka. Na tej podlagi zaključuje, da je trg dela v EU pokazal izjemno odpornost.

Več:

[Poročilo](https://ec.europa.eu/social/main.jsp?langId=sl&catId=89&furtherNews=yes&newsId=10619)